বিশেষজ্ঞরা বলছেন, এই স্ক্যানার এলে একদিকে যেমন সুবিধা হবে পুরনো সেতু সংস্কারে। তেমনই সেতুর স্বাস্থ্যপরীক্ষার নথি থাকবে সরকারের হাতে। ফলে ফাঁকি দেওয়ার উপায় থাকবে না। দুর্ঘটনা ঘটলে এড়ানো যাবে না দায়ও। 
 নিজস্ব প্রতিবেদন: মাঝেরহাট সেতু দুর্ঘটনার পর সেতু ও অন্যান্য কাঠামো মেরামতিতে 3D লেজার স্ক্যানার কিনছে কলকাতা পুলিস। প্রায় ৫০ লক্ষ টাকা খরচ করে কেনা হচ্ছে এই স্ক্যানার। এই লেজার স্ক্যানারের মাধ্যমে কাঠামোর থ্রিডি স্ক্যান করে তা খুঁটিয়ে দেখা যাবে সফটওয়্যারের মাধ্যমে। বিশ্বজুড়ে স্থাপত্য রক্ষণাবেক্ষণে থ্রিডি লেজার স্ক্যানের ব্যবহার নতুন নয়। সেতুর স্বাস্থ্যোদ্ধারে সেই প্রযুক্তির দ্বারস্থ হল কলকাতা পুলিস। ইতিমধ্যে হায়দরাবাদের একটি সংস্থার কাজ থেকে ভাড়া করে আনা হয়েছে একটি থ্রিডি লেজার স্ক্যানিং মেশিন। অত্যাধুনিক এই মেশিন থেকে বের হয় লেজার রশ্মি। যা আয়নায় প্রতিফলিত হয়ে বিক্ষিপ্ত হয় চারিদিকে। প্রতিফলিত লেজারের তরঙ্গদৈর্ঘ্য মেপে চারিদিকের একটা ত্রিমাত্রিক ছবি তৈরি করে যন্ত্রটি। ঝড়, বৃষ্টি, অতিরিক্ত তাপমাত্রায় কাজ করতে পারে এই যন্ত্র।  বিশেষজ্ঞরা বলছেন, এই স্ক্যানার এলে একদিকে যেমন সুবিধা হবে পুরনো সেতু সংস্কারে। তেমনই সেতুর স্বাস্থ্যপরীক্ষার নথি থাকবে সরকারের হাতে। ফলে ফাঁকি দেওয়ার উপায় থাকবে না। দুর্ঘটনা ঘটলে এড়ানো যাবে না দায়ও।